Listaverkið „ Þetta líður hjá “ eftir Elísabetu K. Jökulsdóttur var afhjúpað við skemmtilega og fjölmenna athöfn við upphaf Blómstrandi daga í Hveragerði á fimmtudag . Verkið er reist af Hveragerðisbæ í tilefni af 70 ára afmæli bæjarfélagsins en hugmyndina kynnti Elísabet fyrir bæjaryfirvöldum á afmælisárinu 2016 eftir kynni hennar af Varmá og unglingunum í bænum . Listaverkið felst í því að stærðar steini eða bjargi hefur verið komið fyrir á bakka Varmár þar sem áin rennur flesta daga lygn og falleg . Myndhöggvarinn Matthías Rúnar Sigursson hefur höggvið út stól í hið 12 tonna bjargs sem sótt var í nágrennið eftir forskrift listamannsins . Stóllinn snýr í hásuður og í honum geta allir notið notið kyrrðar og fallegs útsýnis yfir ána . Með setu í stólnum og verkinu sjálfu erum við minnt á að að líkt og áin líður hjá þá munu vandamál og verkefni lífsins sem oft virðast óyfirstíganleg einnig líða hjá . Fjölmenni mætti á árbakkann þegar verkið var afhjúpað en þar flutti Elísabet sjálf ræðu , listamennirnir Guðbrandur Loki Rúnarsson og Laufey Jóhannesdóttir fluttu ljóð og Sigurður Ingólfsson lék á trompet standandi út í miðri Varmá . Aldís Hafsteinsdóttir bæjarstjóri afhjúpaði verkið áður en viðstaddir prófuðu stólinn . Var það mál manna að þarna væri kominn nýr áfangastaður í Hveragerði og að með staðsetningu þessa verks hefði opnast nýr staður til útivistar með breyttu og bættu aðgengi að Varmá þar sem hún er hvað fegurst . Stutt gönguleið er að listaverkinu frá bílastæði Leikskólans Undralands við Þelamörk . Meðfylgjandi myndir voru teknar við afhjúpunina .